ഡോക്ടര്മാരെല്ലാം ഡോക്ടര്മാരല്ല, റെക്കോഡുകളും ..! അടുത്ത കാലത്തായി പല വ്യക്തികളും പേരിന് മുന്നില് ഡോക്ടര് എന്ന് എഴുതിക്കണ്ടു. ഒരു മാന്യവ്യക്തിയോട് ഇതെപ്പോള് സംഭവിച്ചു എന്ന ചോദ്യത്തിന് കുറച്ച് ചെലവായി എന്ന് പറഞ്ഞു. പിഎച്ച്ഡി ബിരുദദാന ചടങ്ങിനും വേഷത്തിനും മറ്റും ചെലവഴിച്ച കഥ അദ്ദേഹം തുറന്നു പറഞ്ഞു. സംഗതി വ്യാജമാണെങ്കിലും ഒരു എടുപ്പുണ്ടെന്നാണ് മൂപ്പരുടെ പക്ഷം. ചിലര് അങ്ങനെയാണ്. പണം ചെലവഴിക്കാന് തയാറാണ്. ഡോക്ടറേറ്റ് ലഭിച്ചാല് പേരിന് മുന്പ് ഡോക്ടര് എന്ന് എഴുതാമല്ലോ... ഡോക്ടറേറ്റ് നല്കുന്ന സര്വകലാശാല എവിടുത്തേതാണ് എന്നു ചോദിക്കരുത്, പ്ലീസ്. ഒരു വിഷയത്തില് വര്ഷങ്ങള് നീണ്ട പഠനം നടത്തുക. അത് ആ വിഷയത്തില് പണ്ഡിതനായ ഒരു വ്യക്തിയുടെ കീഴില് ആയിരിക്കണം. അങ്ങനെ തയാറാക്കുന്ന ഗവേഷണ പ്രബന്ധം എഴുതി തയാറാക്കി അംഗീകാരം നേടണം. അപ്പോള് സര്വകലാശാല പിഎച്ച്ഡി ബിരുദം നല്കും. ജീവിത വഴിയില് ഒരു കലയിലോ, ഒരു പ്രത്യേക വിഷയത്തിലോ നേട്ടങ്ങള് ഉണ്ടാക്കിയവര്ക്കും പലപ്പോഴും ഡോക്ടറേറ്റ് ബിരുദം നല്കാറുണ്ട്. അങ്ങനെ ആദരിക്കപ്പെട്ട് ഡോക്ടറേറ്റ് നേടുന്നവര് നിസാരക്കാരല്ലെന്ന് സമൂഹം വിലയിരുത്തും. അങ്ങനെ ഒരു രംഗത്ത് വിജയിച്ചവര്ക്ക് ലഭിക്കുന്ന ഡോക്ടറേറ്റാണ് ഇവിടെ പൊതു കമ്ബോളത്തില് വില്ക്കുന്നത്. അത് വാങ്ങുവാന് ഉളുപ്പില്ലാത്ത കുറേ മാന്യരും നമുക്കു ചുറ്റിനുമുണ്ട്.ഡോക്ടറേറ്റ് നല്കുന്നത് പോലെ തന്നെ നാടുനീളെ ഇപ്പോള് റെക്കോഡുകള് വിതരണം ചെയ്യുന്നതും ശ്രദ്ധയില്പ്പെട്ടിട്ടുണ്ട്. കൊവിഡ് മഹാമാരി ലോകത്തെ വിറപ്പിച്ച് ജനങ്ങളെ വീടിനുള്ളില് ഇരുത്തിയ അവസരത്തിലാണ് റെക്കോഡുകളുടെ പെരുമഴ ഉണ്ടായത്. എന്തെല്ലാം റെക്കോഡുകളാണന്നോ ഓരോ ദിവസം പ്രഖ്യാപിക്കപ്പെടുന്നത്. ചെരുപ്പ് മാറി മാറി ധരിക്കുന്നവന് ലോക റെക്കോഡ് വരെ ലഭിക്കും.! ലഭ്യമായ വിവരം വച്ച് ലോക റെക്കോഡ് ലഭിക്കാന് ചെലവ് കൂടുതലാണ്. അതിനേക്കാള് കുറവാണ് ഏഷ്യന് റെക്കോഡ്, ഇന്ത്യന് റെക്കോഡ് തുടങ്ങിയവ ലഭിക്കാന്. കേവലം 25,000 രൂപ മതി എന്നാണത്രെ കണക്ക്. പണം മുടക്കാന് തയാറായവന് റെക്കോഡ് ഉണ്ടാക്കി നല്കാന് ബുദ്ധിയുള്ള ഏജന്റുമാരുള്ള നാടാണ് നമ്മുടേത്.പ്രാഞ്ചിയേട്ടന് എന്ന സിനിമ മലയാളികളുടെ മനസില് കാണും. അതില് ശ്രീരാമന് അഭിനയിക്കുന്ന കഥാപാത്രം മമ്മൂട്ടി അഭിനയിക്കുന്ന ഫ്രാന്സിസ് എന്ന അരി കച്ചവടക്കാരന്റെ ജീവചരിത്രക്കുറിപ്പ് ഉണ്ടാക്കുന്നുണ്ട്. ഏതാണ്ട് അതു തന്നെയാണ് ഡോക്ടറേറ്റും റെക്കോര്ഡുകളും. ഇത് സംഘടിപ്പിച്ച് കൊടുക്കാന് കേരളത്തില് മാത്രം ആയിരത്തിലേറെ ഏജന്റുമാര് പ്രവര്ത്തിക്കുന്നു എന്നത് അത്ഭുതമാണ്. അതിനേക്കാള് അത്ഭുതമാണ് ലക്ഷങ്ങള് എറിഞ്ഞ് ഇത് സംഘടിപ്പിക്കുന്നവര്. ഇതിലെ നെല്ലും പതിരും ഇനിയും നമ്മുടെ സമൂഹവും മാധ്യമലോകവും തിരിച്ചറിഞ്ഞിട്ടില്ല. കേരളത്തില് വ്യാജ പതിപ്പിന് ജനങ്ങള് മുതിരാത്ത കാലമുണ്ടായിരുന്നു. പക്ഷെ, കാലം മാറിയപ്പോള് ജനങ്ങളുടെ ചിന്താഗതിയും മാറി. വ്യാജ ഡോക്ടര്മാര് ചികിത്സിക്കുന്നവര് വ്യാജ എന്ജിനിയര്മാര്, വ്യാജ വക്കീലന്മാര്... ഇങ്ങനെ നാട്ടില് വ്യാജന്മാരെ കൊണ്ട് നിറഞ്ഞിരിക്കുന്നു. ഇതിനിടയിലാണ് വ്യാജ പിഎച്ച്ഡി നേടി ഡോക്ടര്മാരാകുന്ന ഒരു വലിയ സമൂഹം നമുക്ക് ചുറ്റിനും അട്ടഹസിക്കുന്നത്.രാജ്യതലസ്ഥാനമായ ഡല്ഹിയില് സാമൂഹ്യ പ്രവര്ത്തനത്തില് ഏര്പ്പെട്ടിരിക്കുന്ന പ്രമുഖ വ്യവസായിക്ക് ഒരു മനോഹര ക്ഷണക്കത്ത് ലഭിക്കുന്നു. അതില് അദ്ദേഹത്തിന് ഡോക്ടറേറ്റ് സമ്മാനിക്കുന്നതായി ഫോട്ടോ സഹിതം പ്രസിദ്ധീകരിച്ചിട്ടുണ്ട്. ഒപ്പം ഡല്ഹിയിലെ പല പ്രമുഖരുമുണ്ട്. മലയാളിയും മറ്റ് സംസ്ഥാനങ്ങളിലുള്ളവരും ഉണ്ട്. തനിക്ക് ഡോക്ടറേറ്റ് ലഭിക്കുന്ന ചടങ്ങിന്റെ ക്ഷണകത്ത് കണ്ട് മൂപ്പര് ഞെട്ടി. ക്ഷണക്കത്തില് കണ്ട നമ്ബറില് വിളിച്ച അദ്ദേഹത്തോട് പണച്ചെലവില്ലാത്തതാണ് എന്നും, ചടങ്ങില് പങ്കെടുത്ത് ഡോക്ടറേറ്റ് സ്വീകരിക്കണമെന്നും അഭ്യര്ഥനയാണുണ്ടായത്.രാജ്യത്തിന്റെ എല്ലാ ഭാഗത്തും ഡോക്ടര്മാരുടെ മുളച്ചുപൊന്തലില് കളിയാക്കലുകള് പലതും നടക്കുന്ന കാലം. അതില് നിന്ന് രക്ഷപെടാന് മൂപ്പര് കടുത്ത തീരുമാനമെടുത്തു. എനിക്ക് ഡോക്ടറേറ്റ് വേണ്ട. ദയവായി നാറ്റിക്കരുത്. എന്തായാലും ഡോക്ടര് പദവി ഇപ്പോള് സംശയത്തിന്റെ നിഴലിലാണ്. ഒറിജിനല് ഡോക്ടറേറ്റ് നേടുന്നവര് പോലും മടിച്ചുമടിച്ച് പറയുന്ന കാലം.സ്വന്തം മക്കള്ക്ക് കൊവിഡ് അവധികാലത്ത് റെക്കോഡുകള് സമ്മാനിക്കാന് പെടാപാട് പെടുന്ന മാതാപിതാക്കള്. ചുമരിലെ ചിത്രം, മണലിലെ ചിത്രം... അങ്ങനെ എന്തെല്ലാം. ലോകത്തിലെ ഏറ്റവും വലിയ... ലോകത്തിലെ ഏറ്റവും നീളം കൂടിയ... ലോകത്തിലെ ഏറ്റവും കുറഞ്ഞ സമയത്ത്... ലോകത്തിലെ ഏറ്റവും കൂടുതല് സമയത്ത്... ഇങ്ങനെ റെക്കോഡുകള് പലതരം. ഏഷ്യയും ഇന്ത്യയും ഇത്തരം റെക്കോഡുകള് തരം തിരിക്കുന്നു. ചുരുക്കി പറയട്ടെ, നമ്മള് കാണുന്ന എല്ലാ റെക്കോഡുകളും റെക്കോഡല്ല. എല്ലാ ഡോക്ടര്മാരും ഡോക്ടര്മാരുമല്ല..!